b'\n_START_ARTICLE_\nDresden\n_START_SECTION_\nGeografi\n_START_PARAGRAPH_\nDresden ligger i S\xc3\xb8r\xc3\xb8st-Tyskland og ligger p\xc3\xa5 begge sider av elva Elben i Dresden Elbedalen, som er endel av det st\xc3\xb8rre omr\xc3\xa5det kalt Elbtalkessel. S\xc3\xb8r- og \xc3\xb8stfra strekker utl\xc3\xb8pere av Osterzgebirge og Elbsandsteingebirge seg ned mot byen. Sentrum ligger p\xc3\xa5 113\xc2\xa0moh., mens h\xc3\xb8yeste punkt er Triebenberg p\xc3\xa5 384\xc2\xa0moh. Etter byutvidelser p\xc3\xa5 1990-tallet er Dresden blitt en storkommune som overg\xc3\xa5s bare av Berlin, Hamburg og K\xc3\xb6ln i flateinnhold._NEWLINE_Elben er et dominerende landskapselement. S\xc3\xb8rfra renner sideelvene Wei\xc3\x9feritz og Lockwitzbach gjennom byen, og nordfra renner Prie\xc3\x9fnitz i utkanten av Dresdner Heide.\n_START_SECTION_\nNatur\n_START_PARAGRAPH_\nEtter byutvidelsene er Dresden en av de gr\xc3\xb8nneste byene i Europa, der enger, parker, jorder og skog dekker 63\xc2\xa0% av arealet. P\xc3\xa5 nord\xc3\xb8stsida av byen utgj\xc3\xb8r Dresdner Heide et stort, sammenhengende skogomr\xc3\xa5de. Byen har fire naturreservater p\xc3\xa5 til sammen 3,3\xc2\xa0km\xc2\xb2 og tolv landskapsvernomr\xc3\xa5der p\xc3\xa5 110\xc2\xa0km\xc2\xb2, delvis overlappende med ni s\xc3\xa6rskilte bevaringsomr\xc3\xa5der (Natura 2000-omr\xc3\xa5der) p\xc3\xa5 til sammen 18\xc2\xa0km\xc2\xb2. Viktige natur- og friluftsomr\xc3\xa5der er engene langs Elben (Elbwiesen), som strekker seg p\xc3\xa5 begge sider av elva i en lengde p\xc3\xa5 30\xc2\xa0km, bare avbrutt av bebyggelsen i indre bykjerne.\n_START_SECTION_\nHistorie\n_START_PARAGRAPH_\nOpprinnelsen til det som seinere skulle bli Dresden var en vestslavisk landsby som ble erobret av Henrik I p\xc3\xa5 900-tallet. P\xc3\xa5 1200-tallet lot markgreven av Meissen bygge en borg ved fiskerlandsbyen beskrevet som Drezdzany ved Elbe, og 1206 nevnes omr\xc3\xa5det som Dresdene. Byen og den befestede markedsplassen nedenfor borgen vokste raskt, og Dresden endret karakter fra fiskerlandsby til kj\xc3\xb8pstad. P\xc3\xa5 1200-tallet bygges Frauenkirche og den f\xc3\xb8rste faste broen over Elbe._NEWLINE_Da kurfyrsten Fredrik den saktmodige d\xc3\xb8de 1464, og Sachsen 1485 ble delt mellom hans s\xc3\xb8nner Albert og Ernst, valgte den Albertinske grenen \xc3\xa5 flytte sin residens til Dresden, som f\xc3\xb8rst n\xc3\xa5 fikk en politisk rolle i historien. \xc3\x86tten Wettin mistet for noen  generasjoner kurfyrstetittelen, og f\xc3\xb8rst med Moritz av Sachsen blir Dresden 1547 residensstad i kurfyrsted\xc3\xb8mmet Sachsen._NEWLINE_1632 d\xc3\xb8de halve befolkningen i pesten, og 1685 ble Altdresden \xc3\xb8delagt av brann, bare 23 av 357 hus klarte seg, og disse nevnes som Neustadt 1732. Tross dette \xc3\xb8ket befolkningen fra 3\xc2\xa0745 \xc3\xa5r 1396 til 21\xc2\xa0298 \xc3\xa5r 1699._NEWLINE_Med kurfyrsten Friedrich August I av Sachsen (\xc2\xabden sterke\xc2\xbb), som ogs\xc3\xa5 var konge av Polen, f\xc3\xa5r Dresden sin storhetstid. Hans rike var p\xc3\xa5 denne tiden det nest st\xc3\xb8rste i Europa, og Dresden var hovedstad i denne saksisk-polske unionen. Bybebyggelsen vokste enda mere, og August den sterke gjorde Dresden til en str\xc3\xa5lende barokkby ved hjelp av Europas st\xc3\xb8rste arkitekter. Man begynte \xc3\xa5 sammenligne Dresden med Wien, og byen ble kalt Elbflorenz (Firenze ved Elben). Dresden ble ogs\xc3\xa5 en viktig kulturby, og ber\xc3\xb8mte kunstnere som Canaletto (1720\xe2\x80\x931780), Kuhl (1850\xe2\x80\x931915) og I.C. Dahl (1788\xe2\x80\x931857) har portrettert byen._NEWLINE_Etterhvert kom Sachsens nabo i nord, Preussen, til \xc3\xa5 utvikles til en ekspansiv krigerstat, og 1745 ble Sachsen beseiret av Preussen i slaget ved Kesseldorf. Sachsen m\xc3\xa5tte betale en million thaler i l\xc3\xb8sen, men ble snart angrepet p\xc3\xa5 nytt, og syv\xc3\xa5rskrigen 1756-1763 fikk katastrofale f\xc3\xb8lger, hvor byen ble sterkt skadet av pr\xc3\xb8yssiske og \xc3\xb8sterrikske styrker._NEWLINE_Fra 1768 ble Sachsen regjert av kurfurst Firedrich August II, som lot seg krone til konge av Sachsen, et nytt kongerike som kom til \xc3\xa5 inng\xc3\xa5 i Rhinforbundet, med Dresden som hovedstad 1806. Mellom 1809 og 1829 ble byens befestninger \xc3\xb8delagt p\xc3\xa5 ordre fra Napoleon, og Dresden ble en \xc3\xa5pen by. Etter Frankrikes nederlag 1813 tapte Sachsen det meste av sin  betydning. P\xc3\xa5 grunn av troheten mot Napoleon ble kurfyrsten fengslet i Berlin. Han m\xc3\xa5tte avst\xc3\xa5 tre femtedeler av sitt rike til Preussen under Wienerkongressen 1815, og Sachsens politiske rolle i Tyskland var snart historie._NEWLINE_P\xc3\xa5 1800-tallet blomstret kultur og industri, og 1839 ble den f\xc3\xb8rste tyske toglinjen \xc3\xa5pnet mellom Dresden og Leipzig. Samtidig med sin voksende industri (blant annet sigarettindustri), bevarte byen sin profil som et tysk kultursentrum. I 1850 hadde Dresden 100\xc2\xa0000 innbyggere, 1875 var folkemengden fordoblet, 1905 over en halv million. Efter den tyske riksgrunnleggelsen 1871 gjennomgikk Dresden omfattende utbyggelser: Semperoperaen ble bygget 1878, Albertinum 1887, politihovedkvarteret 1899, brua Blaues Wunder 1893, kunstakademiet 1895, hovedbaneg\xc3\xa5rden 1898, parlamentsbygningen 1906, og det nye r\xc3\xa5dhuset 1910._NEWLINE_13. november 1918 avgikk den siste kongen av Sachsen, Friedrich August III, og Dresden ble hovedstad i fristaten Sachsen. Denne friheten kom til \xc3\xa5 best\xc3\xa5 i femten \xc3\xa5r, frem til alle tyske stater ble fratatt sin autonomi av den nasjonalsosialistiske regjeringen.\n_START_SECTION_\nBombingen av Dresden\n_START_PARAGRAPH_\nP\xc3\xa5 slutten av andre verdenskrig gjennomgikk Dresden den st\xc3\xb8rste katastrofen i sin historie, en hendelse som enn\xc3\xa5 i dag vekker sterke f\xc3\xb8lelser og er sv\xc3\xa6rt omstridt: Natten mellom den 13. og 14. februar 1945 bombet ca. 2\xc2\xa0500 britiske og amerikanske bombefly byen med 650\xc2\xa0000 sprengbomber og 200\xc2\xa0000 brannbomber. Angrepene kom puljevis. 244 britiske Lancastere begynte det f\xc3\xb8rste angrepet klokken 22.15. Brannbombene startet straks en ildstorm. Klokken 01.30 kom den andre puljen. Denne var dobbelt s\xc3\xa5 stor som den f\xc3\xb8rste. I dagene etter, 14. og 15. februar, ble byen bombet i ytterligere to omganger av 521 amerikanske Boeing B-17 Flying Fortress bombefly. De allierte flyene m\xc3\xb8tte ingen motstand over Dresden fordi byen manglet antiluftskyts._NEWLINE_Tidlige anslag over hvor mange som d\xc3\xb8de under bombingen l\xc3\xa5 p\xc3\xa5 over 200 000 mennesker, men den statlig oppnevnte historikerkommisjonen som etterforsket bombingen av Dresden i \xc3\xa5rene 2005-10 setter tallet p\xc3\xa5 ofre til rundt 25 000._NEWLINE_Som fors\xc3\xb8k p\xc3\xa5 \xc3\xa5 forsvare det allierte bombeangrepet, har det blitt hevdet at Dresdens industri under krigen var blitt omgjort til krigsindustri. Dessuten at Dresden var et trafikknutepunkt som ville v\xc3\xa6rt viktig for tysk troppeforflyttning til \xc3\x98stfronten. Jernbaneanleggene var da ogs\xc3\xa5 et av hovedm\xc3\xa5lene for operasjonen hvilket p\xc3\xa5virket d\xc3\xb8dstallene fordi omr\xc3\xa5det inneholdt mengder med flyktninger fra Schlesien. Sp\xc3\xb8rsm\xc3\xa5let om hvorfor de allierte ikke bombet byen tidligere i krigen hvis det var s\xc3\xa5 at det bare var fordi den hadde milit\xc3\xa6rstrategisk betydning, forblir ubesvart. I ettertid har de britiske handlingene blitt forklart med \xc3\xa5 \xc2\xabstatuere et eksempel\xc2\xbb for den r\xc3\xb8de \xc3\xa1rme om hva de vest-alliertes luftstyrker var istand til, akkurat som den de amerikanske atombombene i Japan. Dette siden de vest-allierte allerede begynte \xc3\xa5 forberede seg p\xc3\xa5 den kalde krigen._NEWLINE_Bombingen utslettet et omr\xc3\xa5de p\xc3\xa5 15 kvadratkilometer i den indre byen, deriblant 14\xc2\xa0000 hjem, 72 skoler, 22 sykehus, 19 kirker, 5 teatre, 50 bank- og forsikringsbygninger, 31 forretninger, 31 storhoteller og 62 administrasjonsbygninger._NEWLINE_Allerede i 1945 ble arbeidet med \xc3\xa5 rense ruinene p\xc3\xa5begynt, og 1946 ble planene for den f\xc3\xb8rste gjenoppbygningen presentert. Mange av de historiske bygningene er blitt restaurert. V\xc3\xa5ren 2004 sto Frauenkirche ferdig. En engelsk bomberpilot som hadde deltatt under angrepet, hadde sammen med sin s\xc3\xb8nn laget det nye korset p\xc3\xa5 toppen av kuppelen. Byen er vennskapsby med engelske Coventry, som ble rammet av tysk bombing under krigen, om enn i mye mindre omfang.\n_START_SECTION_\nKultur\n_START_PARAGRAPH_\nI 2004 ga UNESCO Dresden status som verdensarv, men byen mistet tittelen allerede i juni 2009 pga. byggingen av broen Waldschl\xc3\xb6\xc3\x9fchenbr\xc3\xbccke. Tyskland ble, etter Oman, dermed land nummer 2 i historien som er blitt fratatt status som verdensarv._NEWLINE_De st\xc3\xb8rste museene i byen administreres av Staatliche Kunstsammlungen Dresden.\n_START_SECTION_\nTurisme\n_START_PARAGRAPH_\nDresden er et av de viktigste turistm\xc3\xa5l i Tyskland._NEWLINE_Hvert \xc3\xa5r bes\xc3\xb8ker i adventstiden ca. 2,5 millioner mennesker Dresdner Striezelmarkt, et av Tysklands eldste julemarkeder, med historie tilbake til 1434.'